b"\n_START_ARTICLE_\nKulturtinget\n_START_PARAGRAPH_\nKulturtinget var en kulturinstitusjon i Norge under andre verdenskrig som ble innstiftet av NS-staten h\xc3\xb8sten 1942.  Kulturtinget var et organ som skulle gi faglige r\xc3\xa5d til Kultur- og folkeopplysningsdepartementet og s\xc3\xb8rge for \xc2\xabet fritt \xc3\xa5ndsliv med organisert selvstyre under statens tilsyn\xc2\xbb. M\xc3\xa5let var formelt sett ikke politisk styring, bare kulturfaglig veiledning, men Kulturtinget var i praksis ledd i Nasjonal Samlings (NS') ideologiske ensretting (\xc2\xabnazifisering\xc2\xbb) av kulturlivet i landet.\n_START_SECTION_\nBakgrunn og m\xc3\xb8ter\n_START_PARAGRAPH_\nKulturtinget ble oppnevnt av \xc2\xabpropagandaminister\xc2\xbb (kultur- og folkeopplysningsminister) Gulbrand Lunde, som ble tingets f\xc3\xb8rste president, under \xc2\xabKulturm\xc3\xb8tet\xc2\xbb i Universitetets aula i Oslo l\xc3\xb8rdag 26. september 1942, et arrangement under partiets \xc2\xab8. riksm\xc3\xb8te\xc2\xbb._NEWLINE_Landet var da styrt av tyske okkupasjonsmyndigheter og Vidkun Quislings \xc2\xabnasjonale\xc2\xbb regjering utg\xc3\xa5tt av Nasjonal Samling (NS)._NEWLINE_Det f\xc3\xb8rste m\xc3\xb8tet ble \xc3\xa5pnet i Universitetets gamle festsal 21. september 1943 av kulturminister Rolf J\xc3\xb8rgen Fuglesang som hadde overtatt ministerposten etter Lundes d\xc3\xb8d 25. oktober 1942. Det andre, og siste, ble holdt i Erkebispeg\xc3\xa5rden i Trondheim 25.\xe2\x80\x9327. juli 1944._NEWLINE_Kulturtinget var ogs\xc3\xa5 en planlagt avdeling i Quislings \xc2\xabnyordning\xc2\xbb av statsforfatningen i Norge. Stortinget skulle erstattes av et \xc2\xabRiksting\xc2\xbb oppdelt i et \xc2\xabN\xc3\xa6ringsting\xc2\xbb og et \xc2\xabKulturting\xc2\xbb. Landet skulle styres etter \xc2\xabf\xc3\xb8rerprinsippet\xc2\xbb og \xc2\xabnasjonens kultur- og n\xc3\xa6ringsliv organiseres i selvstyrende legalisert yrkeslag (laug) som danner bindeledd mellom den enkelte og staten, under statens kontroll\xc2\xbb."